**Lovforslag L10 om net og informationssikkerhed**

**Problem:**

* Teleselskaber pålægges at foretage byrdefulde og indgribende foranstaltninger, uden sikkerhed for at de økonomiske og administrative byrder er proportionale med formålet.
* Der tildeles meget vide rammer til Center for Cybersikkerhed (CFCS) uden der skabes gennemsigtighed om de hensyn, der ligger til grund for CFCS’s påbud.

**Fakta om lovforslaget:**

* CFCS får med loven mulighed for at pålægge teleudbyderne at træffe konkrete foranstaltninger med henblik på at sikre informationssikkerhedsniveauet.
* Teleselskabers kommercielle kontrakter med leverandører på visse dele af nettet skal underlægges en 10 dages ”stand still periode” i Center for Cybersikkerhed inden endelig indgåelse. Det vil være stærkt begrænsende og bebyrdende for danske selskaber.
* CFCS er ikke underlagt forvaltningslovens centrale bestemmelser hvilket gør, at de ikke skal partshøre eller begrunde de krav de pålægger branchen
* Lovforslaget indebærer dansk enegang i EU
* Processen omkring lovforslaget har været stærkt problematisk
* Lovforslaget har alene har været i høring i 13 dage (normalt 4 uger)
* Lovforslaget har været sendt i høring uden at man har foretaget de nødvendige analyser af de erhvervsøkonomiske konsekvenser (hvilket har været kritiseret af Erhvervsstyrelsen)
* Det er klart misvisende, når der i høringsnotatet er anført, at ”*det i stort omfang har været muligt at imødekomme*” branchens bemærkninger (høringsnotatets p. 15).

**Branchen mener:**

* Der er tale om et lovforslag, som på ingen måde kan betragtes som ”byrdestop” – idet ”loven vil medføre ikke ubetydelige øgede økonomiske byrder for de udbydere reglerne retter sig imod” (Erhvervsstyrelsens vurdering)
* Teleselskaberne har selv de bedste forudsætninger for at tage vare om den samlede sikkerhed i net og tjenester. Ansvaret for sikkerheden bør derfor fortsat påhvile selskaberne.
* CFCS’s rolle bør være at stille viden og rådgivning til rådighed til teleselskaberne omkring udformningen af sikkerheden.

**Forslag til ændringer:**

1. CFCS bør alene kunne pålægge teleselskaber at træffe foranstaltninger i ekstraordinære tilfælde, hvor det ikke har været muligt at finde løsninger efter samarbejde og dialog mellem CFCS og det pågældende selskab. CFCS bør i sådanne tilfælde være underlagt forvaltningslovens bestemmelser i sin helhed. Dette vil give større forudsigelighed og give sikkerhed for, at der i myndighedsudøvelsen tages de nødvendige proportionalitetshensyn
2. CFCS adgang til teleselskabernes kommercielle kontrakter skal ikke sikres gennem en ”stand still periode” men i stedet ved at forpligte teleselskaberne til at underrette CFCS.

*DI Digital, IT-Branchen og Teleindustrien - 13. november 2015*